DOI: 10.14457/cu.the.2013.910
title: ปัจจัยในการตัดสินใจเลือกที่พักอาศัยของชาวญี่ปุ่นที่ได้รับอนุญาตทำงานในจังหวัดสมุทรปราการและจังหวัดชลบุรี

description: การศึกษาครั้งนี้มีวัตถุประสงค์เพื่อศึกษาสภาพสังคมและเศรษฐกิจของชาวญี่ปุ่นที่ได้รับใบอนุญาตเข้ามาประกอบอาชีพใน จังหวัดสมุทรปราการและจังหวัดชลบุรี และศึกษาตัวแปรที่มีความสัมพันธ์กับการตัดสินใจเช่าที่พักอาศัยของชาวญี่ปุ่นที่ได้รับใบอนุญาตเข้ามาประกอบอาชีพในจังหวัดสมุทรปราการและชลบุรี โดยเก็บข้อมูลจากชาวญี่ปุ่นที่ทำงานในจังหวัดสมุทรปราการและชลบุรี และผู้ประกอบการที่เกี่ยวข้องกับที่พักอาศัยสำหรับชาวญี่ปุ่น โดยเครื่องมือที่ใช้ในการเก็บรวบรวมข้อมูลคือแบบสอบถามและการสัมภาษณ์ในการสำรวจตัวแปรต่างๆ ที่ต้องการผลการศึกษาทางด้านปัจจัยส่วนบุคคล พบว่ากลุ่มชาวญี่ปุ่นที่ทำงานในจังหวัดสมุทรปราการส่วนใหญ่ เป็นเพศชายมีอายุ 36-45 ปี เกือบทั้งหมดแต่งงานแล้ว และส่วนใหญ่มีจำนวนบุตร 2 คน ซึ่งจะมีรายได้ต่อคนต่อเดือน 125,000 บาทขึ้นไป ในด้านการศึกษาเกือบทั้งหมดมีการศึกษาระดับปริญญาตรีมีอาชีพเป็นพนักงานContract ครึ่งหนึ่งมีตำแหน่งสูงเป็นกรรมการผู้จัดการ เกือบทั้งหมดอาศัยใน Service Apartment มีลักษณะการครอบครองที่อยู่อาศัยแบบเช่า และมีช่องทางการหาที่อยู่อาศัยผ่านเอเจนซี่เป็นหลัก และมีการตัดสินใจเลือกเช่าด้วยตนเอง และสัดสวนครึ่งหนึ่งของชาวญี่ปุ่นในจังหวัดสมุทรปราการมีค่าใช้จ่ายค่าเช่าต่อเดือนของที่อยู่อาศัย 90,001 - 110,001 บาท สำหรับกลุ่มชาวญี่ปุ่นที่ทำงานในจังหวัดชลบุรีส่วนใหญ่เป็นเพศชาย ส่วนใหญ่มีอายุ 26 - 35 เกือบทั้งหมดแต่งงานแล้ว และมีจำนวนบุตร 2 คน ซึ่งมีรายได้ต่อเดือน 100,001 - 125,000 บาท ด้านการศึกษาส่วนใหญ่มีการศึกษาระดับปริญญาตรี มีอาชีพพนักงาน Contract สำหรับตำแหน่งงาน ส่วนใหญ่มีตำแหน่งผู้จัดการ/พนักงานระดับหัวหน้างาน อาศัยใน Service Apartment เป็นหลัก โดยเกือบทั้งหมดมีลักษณะการครอบครองที่อยู่อาศัยแบบเช่า ช่องทางการหาเช่าที่อยู่อาศัยเกินกว่าครึ่งผ่านเอเจนซี่ ซึ่งเกือบทั้งหมดมีการตัดสินใจเลือกที่พักอาศัยด้วยตนเอง โดยมากกว่าครึ่งของชาวญี่ปุ่นในจังหวัดชลบุรีมีค่าใช้จ่ายด้านที่อยู่อาศัยต่อเดือนอยู่ที่ 70,001 - 90,000 บาท ในส่วนของผลการศึกษาทางด้านปัจจัยในการตัดสินใจเลือกที่พักอาศัยของชาวญี่ปุ่น ด้านที่พักอาศัย พบว่าในจังหวัดสมุทรปราการ ปัจจัยในการตัดสินใจเลือกเช่าที่พักอาศัยหลักที่เด่นที่สุดคือ สระว่ายน้ำ รองลงมาคือพื้นที่ส่วนกลางกว้างขวาง และLayout ของห้องพัก ในจังหวัดชลบุรี เด่นที่สุดคือเรื่อง การจัดวาง layout รองลงมาคือความเหมาะสมของสภาพแวดล้อม ด้านราคาค่าเช่าของที่พัก ค่อนข้างให้ความสำคัญ ในจังหวัดชลบุรีปัจจัยในการตัดสินใจเช่าที่พักอาศัยด้านราคาไม่สูงนัก ในเรื่องที่พักอาศัยราคาเหมาะสม ด้านทำเลที่พักอาศัยพบว่าในจังหวัดสมุทรปราการ เรื่องการรู้จักคนในบริเวณแหล่งชุมชนชาวญี่ปุ่นมีความสำคัญมากที่สุด รองลงมาคือการเดินทางไปสถานศึกษาของบุตร ในขณะที่จังหวัดชลบุรี เรื่องการเดินทางไปแหล่งทำงานได้สะดวกเด่นชัดที่สุด รองลงมาคือรู้จักคนในบริเวณแหล่งชุมชนชาวญี่ปุ่น และการเดินทางไปโรงพยาบาลได้สะดวกสรุปได้ว่า เพศ อายุ สถานภาพและรายได้ของชาวญี่ปุ่นที่ทำงานในจังหวัดสมุทรปราการและชลบุรี จะมีความสัมพันธ์กับการตัดสินใจเลือกที่พักอาศัยแต่ละปัจจัยย่อยด้านสภาพกายภาพและด้านทำเลที่ตั้ง กล่าวคือ เพศชายจะตัดสินใจเลือกที่พักอาศัยจากรูปลักษณ์ภายนอกของที่พักอาศัยมากกว่าเพศหญิง ชาวญี่ปุ่นที่มีอายุมากกว่า 55 ปี จะไม่สนใจรูปแบบของอาคารเมื่อเทียบกับช่วงอายุอื่นๆ ในส่วนของชาวญี่ปุ่นที่แต่งงานแล้วจะให้ความสำคัญกับทุกปัจจัยมากกว่าคนโสด และชาวญี่ปุ่นที่มีรายได้สูงกว่าจะเลือกที่พักอาศัยโดยพิจารณาจากทั้งลักษณะภายนอกและภายใน รวมถึงทำเลที่ใกล้แหล่งชุมชนและแหล่งงานอีกด้วย